
REPUBLIKA HRVATSKA
OPĆINSKI PREKRŠAJNI SUD U ZAGREBU
Zagreb, Avenija Dubrovnik 8

Poslovni broj: Pp-15387/2025


U   I M E   R E P U B L I K E   H R V A T S K E 

P R E S U D A

Općinski prekršajni sud u Zagrebu, po sutkinji Antoniji Golac, uz sudjelovanje Senke Višekruna kao zapisničarke, u prekršajnom predmetu protiv okrivljenika Dine Jelusića, zbog prekršaja iz čl.229. st.3. i st.7. Zakona o sigurnosti prometa na cestama (Narodne novine 67/08, 48/10, 74/11, 80/13, 158/13 i 92/14, 64/15, 108/17, 70/19, 42/20, 85/22, 114/22, 133/23, 145/24), povodom prigovora okrivljenika na obavezni prekršajni nalog Grada Zagreba, Gradskog ureda za obnovu, izgradnju, prostorno uređenje, graditeljstvo i komunalne poslove, Klasa: 340-07/24-03/7681, Urbroj: 251-10-73/30-25-4 od dana 18. lipnja 2025., na temelju odredbe čl. 182. st. 1. toč. 3. Prekršajnog zakona (Narodne novine 107/07, 39/13, 153/13, 110/15, 70/17, 118/18 i 114/22), dana 7. travnja 2026., 
 					presudio je

I.
Okrivljenik: Dino Jelusić, sin Daria, rođen 4. lipnja 1992. u Požegi, OIB: 52769534693, s prebivalištem u Zagrebu, Gospočak 2, prekršajno kažnjavan,

k r i v     j e

što kao vlasnik vozila reg. broja ZG 4101-DE, u ostavljenom roku od petnaest (15) dana odnosno od dana 17. srpnja 2024. do dana 1. kolovoza 2024. nije dostavio Gradskom uredu za obnovu, izgradnju, prostorno uređenje, graditeljstvo i komunalne poslove, vjerodostojne podatke o osobi koja je u vrijeme počinjenja prekršaja dana 28. siječnja 2024. u 8:18 sati upravljala vozilom reg. broja ZG 4101-DE, na lokaciji Ulica dr. Ante Šercera 24, u Zagrebu,
	čime je počinio prekršaj kažnjiv po čl.229. st.7. Zakona o sigurnosti prometa na cestama, 
pa mu temeljem citiranih propisa uz primjenu čl.37. Prekršajnog zakona 

izriče

novčana kazna u iznosu od 80,00 eura (osamdeseteura)

II.	Temeljem čl. 33. st. 10. Prekršajnog zakona okrivljenik je obvezan platiti novčanu kaznu putem priložene uplatnice, u roku od 15 dana po primitku ove presude, a u protivnom postupit će se prema odredbi čl. 34. st. 1. – 5. Prekršajnog zakona. Ukoliko okrivljenik u navedenom roku plati 2/3 izrečene novčane kazne putem priložene uplatnice, smatrat će se, da je novčana kazna u cjelini plaćena.

III.	Temeljem čl. 139. st.3. u svezi s čl. 138. st. 2. toč.1. i 3.a Prekršajnog zakona, okrivljenik je obvezan naknaditi troškove prekršajnog postupka i to paušalnu svotu u iznosu od 20,00 eura (dvadeseteura) u korist Državnog proračuna u roku od 15 dana po primitku ove presude, putem priložene uplatnice, jer će se u protivnom naplatiti prisilno, temeljem čl. 152. st. 4. i 11.  Prekršajnog zakona.

Obrazloženje

1. Grad Zagreb, Gradski ured za obnovu, izgradnju, prostorno uređenje, graditeljstvo i komunalne poslove, Klasa: 340-07/24-03/7681, Urbroj: 251-10-73/30-25-4 od dana 18. lipnja 2025. izdalo je obavezni prekršajni nalog protiv okrivljenika, zbog djela prekršaja činjenično i pravno opisanog u izreci ove presude, na koji nalog je okrivljenik pravovremeno uložio prigovor te je isti stavljen van snage i proveden je žurni postupak.
2. Okrivljenik je u svojem prigovoru na obavezni prekršajni naveo da pobija navod u cijelosti. Nadalje navodi da je za predmetni događaj platio kaznu za pogrešno parkiranje te automatski smatrao da ne treba javljati tko je parkirao vozilo predmetne zgode budući je platio kaznu. 
3. U dokaznom postupku izvršen je uvid te je pročitan prigovor okr. od 7. srpnja 2025., obavijest tužitelja od 12. veljače 2024., neispunjen obrazac podaci o vozaču od 12. veljače 2024., dostavnica o primitku obavijesti od 17. srpnja 2024., naredba o premještanju vozila, isprint fotografija, službena zabilješka od 28. siječnja 2024., izvadak iz prekršajne evidencije od 3. studenoga 2025.
3.1. Uvidom u dostavnicu o primitku obavijesti tužitelja razvidno je da je okrivljenik istu zaprimio dana 17. srpnja 2024. te svojim potpisom potvrdio primitak. Nadalje, uvidom u obrazac podaci o vozaču od 12. veljače 2024. razvidno je da okrivljenik nije popunio tražene podatke. 
4. Nakon ovako provedenog postupka, cijeneći svaki dokaz zasebno te njihovu međusobnu povezanost, sudac smatra utvrđenim da su u ponašanju okrivljenika kritične zgode ostvareni svi elementi bića prekršajnog djela koje mu se stavlja na teret, držeći da pribavljeni dokazi pružaju dostatnu osnovicu za donošenje presude, jer je vlasnik vozila dana 17. srpnja 2024. osobno zaprimio Obavijest o počinjenom prekršaju te zahtjevu za dostavom podataka o vozaču te nije u roku od u ostavljenom roku od petnaest (15) dana dostavio Gradskom uredu, vjerodostojne podatke o osobi koja je u vrijeme počinjenja prekršaja 28. siječnja 2024. u 8:18 sati upravljala vozilom reg. broja ZG 4101-DE, na lokaciji Ulica dr. Ante Šercera 24, u Zagrebu, pa je svojim ponašanjem postupio protivno odredbi čl.229. st.7. Zakona o sigurnosti prometa na cestama.  
5. Prilikom odmjeravanja kazni uzete su u obzir sve okolnosti iz čl. 36. Prekršajnog zakona, pa je sudac okrivljeniku kao olakotno cijenio priznanje djela prekršaja te činjenicu da isti do sada nije prekršajno kažnjavan za isto djelo prekršaja dok otegotne okolnosti nisu utvrđene. 
6. Obzirom na naprijed navedene okolnosti, sutkinja je za prekršaj opisan u izrijeku presude, a cijeneći navedene olakotne okolnosti, izrekla novčanu kaznu u Zakonom propisanom minimumu, smatrajući da će se i ovako izrečenom novčanom kaznom postići svrha kažnjavanja te djelovati na buduće ponašanje okrivljenika.
	7. Na temelju u izreci citiranih odredbi Prekršajnog zakona okrivljenik je dužan naknaditi troškove postupka u paušalnom iznosu odmjerenom prema složenosti i duljini trajanja postupka. 

Protiv ove presude žalba nije dopuštena (čl. 244. st. 3. Prekršajnog zakona).

   Zagreb, 7. travnja 2026.

            Zapisničar                                                                      	                  Sudac
[bookmark: _GoBack]        Senka Višekruna								Antonija Golac

